《粤王墓》
宋代·方一夔

何年遗此粤王墓，陈迹留传自先故。累累三冢压荒山，古木寒烟暗行路。

忆昔祖父伯姑苏，北连齐楚陵强都。自从鸱夷载西子，子孙运尽偿前逋。

三军散后东西走，穷无寄迹埋丘首。安全发掘不可知，故号至今喧众口。

丘山华屋何足言，死名死利分污尊。英雄自古无葬处，谁与遗臭留乾坤。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。